## La Vicepresidència incrementa en més de 67 milions d’euros els mòduls de l’acció concertada en matèria d’exclusió, discapacitat, família i majors

*** Camarero subratlla que “el Consell no només ha actualitzat l’IPC acumulat de dos anys en el servici, sinó que també ha pagat més de 157 milions de les factures que el Govern anterior havia deixat en el calaix des de fa quatre anys”**

La Vicepresidència i Conselleria de Servicis Socials, Igualtat i Vivenda ha modificat i adaptat a l’IPC acumulat la quantia dels mòduls econòmics dels acords d’acció concertada en els sectors d’exclusió social, discapacitat i família i infància per a 2024-2026, i en matèria de persones majors per a 2024. Esta actualització suposa un increment global de més de 67 milions d’euros.

Sobre este tema, la vicepresidenta i consellera de Servicis Socials, Igualtat i Vivenda, Susana Camarero, ha subratllat l’esforç que ha fet el seu departament “per a ajustar la situació de les entitats i dels treballadors a la realitat, mentres la Conselleria treballa en el decret de tipologies per a millorar-lo amb totes les aportacions dels agents implicats”.

A més, Camarero ha explicat que amb esta modificació la Vicepresidència del Consell “respon al que demana el sector de servicis socials, que reclamava este increment paralitzat des de 2022 i la seua adequació a l’IPC acumulat de 2022 i 2023”.

“Fins a esta actualització -ha afegit- continuava vigent el mòdul aprovat en 2022 pel Govern del Botànic, que no preveu ni els augments de gastos generals de les entitats ni l’increment de salaris fixats en els respectius convenis col·lectius”.

Així mateix, la consellera ha recordat que esta actuació se suma a l’esforç pressupostari assumit per la Conselleria, “que ha hagut d’afrontar i saldar un deute de més de 157 milions d’euros en enriquiments injustos que va deixar el Govern del Botànic”.

“Hem hagut de posar l’Administració al dia amb tots els pagaments que l’anterior govern havia abandonat i treballar, des de l’inici de la legislatura, per a atendre les entitats i millorar les condicions econòmiques que impacten en els treballadors”, ha assenyalat també Camarero.

En este punt, ha explicat que “el Consell no només ha actualitzat l’IPC acumulat de dos anys en el servici d’acció concertada, sinó que també ha pagat les factures que el Govern anterior havia deixat en el calaix des de fa quatre anys”. “Això ha de repercutir en les condicions dels treballadors i és per això que, en les reunions amb sindicats, com la mantinguda este mateix matí, els hem instat a aprovar un conveni únic, que equipare i millore les condicions dels treballadors en tots els sectors”, ha asseverat Camarero, que ha insistit que “en el Consell complim els nostres compromisos i esperem que la resta també ho faça”.

**Persones en situació o risc d’exclusió social**

L’import de l’increment diferencial del finançament en el sector d’atenció a persones en situació o risc d’exclusió social és de 3.504.615,36 euros, 1.406.457,48 euros dels quals correspon a l’increment de 2024, 1.402.614,70 euros al del 2025, i 695.543,18 euros a l’augment de 2026.

**Infància i adolescència**

Pel que fa al sector de la infància i adolescència, l’import de l’increment diferencial del finançament és de 19.699.713,82 euros, 7.890.128,65 euros dels quals corresponen a l’increment de 2024, 7.891.172,28 euros al del 2025 i 3.918.412,89 euros a l’augment de 2026.

**Discapacitat i persones majors**

En matèria de discapacitat, l’import de l’increment diferencial del finançament és de 42.860.664,32 euros, 16.983.438,76 euros dels quals corresponen a l’increment de 2024, 16.964.600,90 euros al del 2025 i 8.912.624,66 euros a l’augment de 2026.

Finalment, en el sector d’atenció a persones majors, l’increment diferencial del finançament ascendix a 1.608.343,08 euros, aplicable exclusivament als centres residencials i corresponent a l’anualitat de 2024.

Fecha: 21/10/2024